เบี้ยประกันยูนิตลิงค์พุ่ง53%
เบี้ยใหม่ยูนิต ลิงค์ 8 เดือนแรกพุ่ง 53% สมาคมฯ เร่งออกแบบประกันมาตรฐานช่วยประชาชนเข้าใจง่าย
4 พ.ย. 2559

เบี้ยใหม่ยูนิต ลิงค์ 8 เดือนแรกพุ่ง 53% สมาคมฯ เร่งออกแบบประกันมาตรฐานช่วยประชาชนเข้าใจง่าย
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า 8 เดือนแรก เบี้ยประกันชีวิตควบการลงทุน หรือ ยูนิต ลิงค์ และเบี้ยประกันชีวิตแบบบำนาญ ซึ่งเป็นแบบประกันใหม่ในไทยยังคงมีการเติบโตอย่างมาก โดยเฉพาะเบี้ยประกันชีวิตควบการลงทุน หรือ ยูนิต ลิงค์ 8 เดือนแรก มียอดขายเบี้ยปีแรก 2,054 ล้านบาท เพิ่มขึ้น 53% เมื่อเทียบกับงวดเดียวกันของปีก่อน โดยมีจำนวนกรมธรรม์ใหม่ 2.47 หมื่นฉบับ ส่วนเบี้ยต่ออายุ 1,779 ล้านบาท เบี้ยชำระครั้งเดียว 616 ล้านบาท รวมเบี้ยทุกประเภท มีเบี้ยรับรวม 4,450 ล้านบาท เพิ่มขึ้น 14%
สำหรับแบบประกันยูนิต ลิงค์ จะได้สิทธิลดหย่อนภาษีในส่วนของเบี้ยที่จ่ายสำหรับความคุ้มครองชีวิตเท่านั้น ส่วนของการลงทุนจะไม่ได้สิทธิลดหย่อนภาษี
“ช่วงนี้มีการยื่นขอขายกรมธรรม์ยูนิต ลิงค์ เข้ามามาก อาจเป็นเพราะอัตราดอกเบี้ยเงินฝากต่ำ การนำเบี้ยประกันไปลงทุนก็ได้ผลตอบแทนต่ำด้วย จึงออกมาเพื่อเป็นทางเลือกให้กับลูกค้า” แหล่งข่าวจาก คปภ.เปิดเผย
นายพิชา สิริโยธิน ผู้อำนวยการบริหารสมาคมประกันชีวิตไทย กล่าวว่า ทางสมาคมประกันชีวิตไทย ได้หารือกับทาง คปภ.เพื่อต้องการพัฒนาแบบประกันชีวิตควบการลงทุน หรือ ยูนิต ลิงค์ ให้เป็นมาตรฐานเดียวกัน หากบริษัทใดจะพัฒนาเงื่อนไขพิเศษก็ทำได้ แต่ให้เพิ่มจากกรมธรรม์มาตรฐานนี้ จากปัจจุบันที่มีความแตกต่างกันในเรื่องขอข้อความภายในสัญญา อาจทำให้ประชาชนเกิดความสับสน เป็นการพัฒนาแบบประกันตามสภาพความต้องการของประชาชน
นายพิเชฐ เจียรมณีทวีสิน ประธานบริษัท เอบีเอส เปิดเผยว่า ได้รับการว่าจ้างจากสมาคมประกันชีวิตไทยให้ออกแบบประกันชีวิตควบการลงทุน เพราะเคยมีประสบการณ์ในการดูแลประกันดังกล่าวที่สิงคโปร์ และฮ่องกง มาร่วม 10 ปี